**TÉZY**

**k návrhu opatrenia Národnej banky Slovenska z XX 2025 č. X/2025, ktorým sa** **ustanovujú náležitosti žiadosti a spôsob preukazovania splnenia podmienok na udelenie súhlasu Národnej banky Slovenska podľa § 20a ods. 1 zákona o bankách a na udelenie výnimky Národnej banky Slovenska podľa § 20aa ods. 1 zákona o bankách**

Národná banka Slovenska podľa § 20ab ods. 10 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov plánuje vydať opatrenie.

Opatrenie bude obsahovať náležitosti žiadosti a zoznam dokladov, ktorými sa preukazuje splnenie podmienok na udelenie súhlasu Národnej banky Slovenska na vykonávanie činnosti finančnej holdingovej spoločnosti a zmiešanej finančnej holdingovej spoločnosti podľa § 20a ods. 1 zákona o bankách a na udelenie výnimky Národnej banky Slovenska z povinnosti získať súhlas na vykonávanie činnosti finančnej holdingovej spoločnosti a zmiešanej finančnej holdingovej spoločnosti podľa § 20aa ods. 1 zákona o bankách.

Zo systematického hľadiska bude opatrenie rozdelené na dve časti. Prvá časť bude upravovať náležitosti žiadosti podľa § 20a ods. 1 a 3 zákona o bankách a zoznam dokladov, ktorými sa preukazuje splnenie podmienok podľa § 20a ods. 5 zákona o bankách na udelenie súhlasu na vykonávanie činnosti finančnej holdingovej spoločnosti a zmiešanej finančnej holdingovej spoločnosti. Vymedzenými dokladmi sa bude preukazovať najmä:

1. fungovanie a vnútorné mechanizmy skupiny na konsolidovanom alebo subkonsolidovanom základe,
2. organizačná štruktúra skupiny,
3. spôsobilosť a vhodnosť akcionárov s kvalifikovanou účasťou na banke, ktorá je súčasťou skupiny a
4. dôveryhodnosť a odborná spôsobilosť osôb, ktoré riadia finančnú holdingovú spoločnosť alebo zmiešanú finančnú holdingovú spoločnosť.

Druhá časť bude upravovať náležitosti žiadosti podľa § 20aa ods. 1 zákona o bankách a zoznam dokladov, ktorými sa preukazuje splnenie podmienok podľa § 20aa ods. 2 zákona o bankách na udelenie výnimky z povinnosti získať súhlas na vykonávanie činnosti finančnej holdingovej spoločnosti a zmiešanej finančnej holdingovej spoločnosti. Predkladanými dokladmi sa bude preukazovať najmä:

1. vymedzenie predmetu činnosti finančnej holdingovej spoločnosti alebo zmiešanej finančnej holdingovej spoločnosti,
2. postavenie a zodpovednosť banky, finančnej holdingovej spoločnosti alebo zmiešanej finančnej holdingovej spoločnosti v rámci skupiny,
3. zabezpečenie účinného výkonu dohľadu nad skupinou.

Opatrenie sa vydá vo Vestníku Národnej banky Slovenska a v Zbierke zákonov sa vyhlási oznámením o jeho vydaní.